แบงก์น้อมรับไม่กระตุ้นผู้กู้ผ่านแคมเปญ
สถาบันการเงินยันไม่โฆษณากระตุ้นคนกู้เกินตัว ยินดีรับฟังข้อกังวลแบงก์ชาติ
3 พ.ย. 2555

สถาบันการเงินยันไม่โฆษณากระตุ้นคนกู้เกินตัว ยินดีรับฟังข้อกังวลแบงก์ชาติ 
น.ส.ณญาณี เผือกขำ ผู้ช่วยกรรมการผู้จัดการใหญ่ธุรกิจสินเชื่อส่วนบุคคลและสินเชื่อผ่อนชำระ บริษัท อยุธยา แคปปิตอล เซอร์วิสเซส ผู้ให้บริการบัตรกรุงศรี เฟิร์สช้อยส์ กล่าวว่า บริษัทรับฟังข้อกังวลของธนาคารแห่งประเทศไทย (ธปท.) แต่ขณะนี้ยังไม่เห็นรายละเอียด แต่ปัจจุบันการทำการตลาดของบริษัทจะเน้นเรื่องสิทธิประโยชน์ของลูกค้า ส่วนการปล่อยกู้และการบริหารความเสี่ยง ซึ่งบริษัททำอย่างรัดกุม หนี้ที่ไม่ก่อให้เกิดรายได้ของปัจจุบันอยู่แค่ 2-3%
“การตลาดและโฆษณาของเฟิร์สช้อยส์ จะเน้นเรื่องผลประโยชน์ของลูกค้าผู้ถือบัตร การคืนกำไรให้ลูกค้า จึงเป็นคนละประเด็นกับการกระตุ้นให้ใช้จ่ายเกินตัว ปัจจุบันการอนุมัติบัตรรวมถึงการให้วงเงินก็จะให้อย่างเหมาะสม ไม่อย่างนั้นก็บริหารความเสี่ยงไม่ได้” น.ส.ณญาณี กล่าว
ด้านนายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ผลิตภัณฑ์สินเชื่อบุคคลของธนาคารจะเน้นลูกค้ารายย่อยที่มีรายได้เกิน 1 หมื่นบาทขึ้นไป ลูกค้าที่ขอสินเชื่อบุคคลส่วนใหญ่จะเกิดกรณีมีค่าใช้จ่ายฉุกเฉิน ไม่ได้เกิดจากเงินใช้ไม่พอ